ΓΡΑΠΤΗ ΕΡΩΤΗΣΗ E-3249/97 υποβολή: Freddy Blak (PSE) προς την Επιτροπή (20 Οκτωβρίου 1997)

Θέμα: Καλλυντικά προοόντα και εργασιακό περιβάλλον

Εκπρόσωποι του κομμωτικού κλάδου έχουν επιστήσει την προσοχή στο γεγονός ότι οι κομμωτές υφίστανται βλαβερές για την υγεία τους συνέπειες από την εκτεταμένη χρήση καλλυντικών προϊόντων.

Μπορεί η Επιτροπή να αναφέρει αν έχει ερευνήσει το πρόβλημα αυτό ή αν προτίθεται να το πράξει;

Είναι της άποψης η Επιτροπή ότι η οδηγία του Συμβουλίου για την προσέγγιση των νομοθεσιών των κρατών μελών στον τομέα των καλλυντικών προϊόντων αποτελεί επαρκή βάση για την αποτελεσματική ενημέρωση και προστασία από προβλήματα υγείας των ατόμων που εργάζονται επαγγελματικά με καλλυντικά προϊόντα;

Απάντηση του κ. Bangemann εξ ονόματος της Επιτροπής (2 Δεκεμβρίου 1997)

Τα άτομα που αναπτύσσουν επαγγελματικές δραστηριότητες με καλλυντικά προϊόντα καλύπτονται από τα μέτρα που προβλέπει η κοινοτική νομοθεσία για την υγεία και την ασφάλεια στην εργασία, όπως οι οδηγίες του Συμβουλίου 80/1107/ΕΟΚ, 89/391/ΕΟΚ και 90/394/ΕΟΚ ((ΕΕ L 327 της 3.12.1980. ΕΕ L 183 της 29.6.1989. ΕΕ L 196 της 26.7.1990. )). Τοιουτοτρόπως καθορίζονται ελάχιστες απαιτήσεις που πρέπει να ισχύουν υποχρεωτικά στο χώρο εργασίας.

Η ασφάλεια των καλλυντικών προϊόντων που διοχετεύονται στην αγορά της Κοινότητας εξασφαλίζεται με τις διατάξεις της οδηγίας του Συμβουλίου 76/768/ΕΚ σχετικά με την προσέγγιση των νομοθεσιών των κρατών μελών για τα καλλυντικά προϊόντα ((ΕΕ L 262 της 27.9.1976. )), η οποία είναι ευρύτερα γνωστή ως «οδηγία καλλυντικών». Στο άρθρο 2 της οδηγίας των καλλυντικών απαιτείται να μην προκαλείται βλάβη στην ανθρώπινη υγεία από οιοδήποτε καλλυντικό προϊόν διατίθεται στην αγορά της Κοινότητας, εφόσον αυτό χρησιμοποιείται υπό φυσιολογικές ή ευλόγως προβλεπόμενες συνθήκες χρήσης. Κατά συνέπεια εάν θεωρείται πιθανό το προϊόν να χρησιμοποιηθεί σε επαγγελματικό περιβάλλον καλλωπισμού, ο κατασκευαστής ή ο εκπρόσωπός του έχουν τη νομική υποχρέωση να εξασφαλίσουν ότι το προϊόν είναι ασφαλές για ανάλογες εφαρμογές.

Προϊόντα όπως οι βαφές μαλλιών αξιολογούνται πλέον από την επιστημονική επιτροπή των καλλυντικών, σε ό,τι αφορά την ασφάλεια που προσφέρουν. Αυτή η ομάδα εμπειρογνωμόνων, που συμβουλεύει την Επιτροπή σχετικά με την ασφάλεια των καλλυντικών προϊόντων, εξετάζει όλες τις προβλεπόμενες χρήσεις των προϊόντων, καλύπτοντας και την επαγγελματική χρήση. Από την εξέταση αυτή επίσης μπορεί να καταστεί υποχρεωτική η χρήση ειδικών προειδοποιητικών σημάτων με προειδοποιήσεις ασφαλείας ή οδηγίες χρήσης.

Βάσει του άρθρου 6 παράγραφος 1, εδάφιο ζ) της οδηγίας για τα καλλυντικά απαιτείται να αναφέρονται στην ετικέτα του καλλυντικού όλα τα συστατικά. Τοιουτοτρόπως προσφέρεται στους καταναλωτές η δυνατότητα να ελέγξουν ένα προϊόν προκειμένου να εξασφαλίσουν ότι δεν περιέχει συστατικά προς τα οποία είναι αλλεργικοί ή ιδιαίτερα ευαίσθητοι. Επιπλέον, με την οδηγία του Συμβουλίου 93/35/ΕΟΚ της 13ης Ιουνίου 1993 η οποία τροποποίησε για έκτη φορά την οδηγία 76/768/ΕΟΚ για την προσέγγιση των νομοθεσιών των κρατών μελών σε ό,τι αφορά τα καλλυντικά προϊόντα ((ΕΕ L 151 της 23.6.1993. )) καθιερώνεται η έννοια των ενημερωτικών φακέλων για τα προϊόντα οι οποίοι πρέπει να διατηρούνται σε συγκεκριμένη διεύθυνση που αναφέρεται στην ετικέτα και τη συσκευασία του καλλυντικού προϊόντος. Οι αρχές των κρατών μελών πρέπει να διαθέτουν άμεση πρόσβαση σε ανάλογες πληροφορίες σε περίπτωση επιθεωρήσεων. Το άρθρο 7 α), παράγραφος 1, εδάφιο στ) επιβάλλει στον παραγωγό ή τον εισαγωγέα ενός καλλυντικού προϊόντος να προσφέρει στις αρχές άμεση πρόσβαση σε υφιστάμενα δεδομένα για ανεπιθύμητες επιπτώσεις στην ανθρώπινη υγεία συνεπεία της χρήσης του καλλυντικού προϊόντος. Η απαίτηση αυτή επιτρέπει να παρακολουθούνται στην αγορά ενδεχόμενες αρνητικές επιπτώσεις, εξασφαλίζοντας τοιουτοτρόπως τη συνεχή παρακολούθηση της ασφάλειας του προϊόντος στην αγορά.

Ως εκ τούτου, η Επιτροπή θεωρεί ότι η ασφάλεια των καλλυντικών προϊόντων που χρησιμοποιούνται σε επαγγελματικό περιβάλλον έχει αντιμετωπιστεί και ότι οι απαιτήσεις της οδηγίας για τα καλλυντικά εξασφαλίζουν επαρκείς πληροφορίες για την προστασία των χρηστών από ενδεχόμενα προβλήματα υγείας.